‘n Lekker nes – Toortsie, Kameel en Bokbaaivygie se blog
‘n Lekker nes
Februarie 1, 2016 Februarie 2, 2016 ~ Kameel
Scrapydo se toeka-tokkel: Eerste Lekker ding
Alhoewel ek van huishouding, en babas niks geweet het nie, was my en Andrè se eerste woonstel vir my ‘n groot lekkerte. Uiteindelik was ek onder ouer oë uit, en kon ek maak soos ek lus het, en daarmee saam lewenslesse leer. Die kombuis, sitkamer, slaapkamer, en badkamer met sy groen teëls en pienk bad, was my domein. Die groen gordyne voor die sitkamervenster het wel van my ma af gekom, maar die paar skamele meubelstukke het aan my en Andrè behoort, en ek was heel trots daarop. Tot die bedkassie – Andrè se “toolbox,” waarom ek oor die naweke ‘n val van blommateriaal gehaak het – was vir my mooi. Die skildery van geboue wat in water weerkaats, het my ‘n harde les geleer; jy vat nie die maand se elektrisiteitsgeld, en koop daarmee ‘n skildery nie.
Tenspyte daarvan dat ek my suur gesukkel het in die kombuis, was dit lekker om in my eie kombuis te bak en brou. My ousus het by my ma gaan kla ek kook ‘n skaapboud in ‘n kastrol vol water, en Andrè het gesê wanneer hy uit sy motor klim en hy ruik gebrande kos, het hy geweet dit was sy lot vir die aand. Tyd sou my wel leer, so het my ma diè wat onder my kookkuns deurgeloop het, getroos.
Nog ‘n lekkerte was dat ons vriende kon kry, en kuier so laat soos ons wil. In die winter het ek en my vriendin Deslyn, in die kombuis gekuier. Met ons voete amper in die warm oond, het ons gesit en gesels tot 3- 4 uur in die oggend. Dit kon ek mos onmoontlik in my ouerhuis doen. Ek het tot ‘n tubberware partytjie aangedurf, en die melktertpap verbrand. In daardie jare kon jy nie vinnig Pick en Pay toe ry om een te gaan koop nie, dus is die melktert net so voorgesit.
Om jou eie nes te hê het sy nadele ook; die plek moet skoongemaak word, en wasgoed moet gewas en stryk word. Dit het my ‘n tydjie geneem om uit te vind dat feëtjies nie jou skottelgoed was, en jou meubels afstof nie. Wie sou kon dink toe ek so halfhartig die stoflap opneem, dat ek later jare my huis sou “spit and polish,” dat geen kokkerot daar welkom sou voel nie. Ek weet rêgtig nie hoe ons klere gestryk gekom het nie; dit was eers later jare saam met Ken, dat ek leer stryk het.
Daardie stukkie spasie op die tweede vloer in Blackheath, sal altyd ‘n sagte plekkie in my hart hê. Dit was my eerste deurmekaar nes. Ek wonder of dit nog na gebrande kos ruik?
‹ PreviousDaar was weer ‘n plaasaanval
18 thoughts on “‘n Lekker nes”
Februarie 2, 2016 om 3:40 nm
Heng ek het nou lekker gelees….
Voete in die oond – LOL
Al was dit jou eie plek klink dit my was jy redelik sorgloos en was dit vir jou lekker!
Februarie 2, 2016 om 3:47 nm
Heel sorgloos; nie veel gestres oor my onbeholpenheid…. of soos my ousus gesê het ‘slegwees’ nie. Dankie vir inloer 🙂
Februarie 2, 2016 om 3:55 nm
Nou was ousus dan beter? Moeder haar anders grootgemaak of was jy net te balhorig om te leer…. :-))
Februarie 2, 2016 om 4:12 nm
Ousus was die voorbeeldige, soet, slim, mooi en sportiewe een wat alles reg gedoen het. Ek dink elke gesin het een van hulle…. en dan kry jy die skapie wat al anderkant toe voeter. 😆
Februarie 2, 2016 om 4:50 nm
O dit was nou lekker om te verneem dat ek nie die eerste onbeholpene was met huiswerk nie. Gelukkig kon my man kook. Lekker gelees, dankie.
Februarie 2, 2016 om 4:59 nm
My man moes maar die gebrande offerhandes eet, of hongerly. Ek dink dit moet lekker wees om ‘n kombuisman te hê… ken nie van so ‘n luukse nie!! 😆
Februarie 2, 2016 om 5:02 nm
A, maar nou is ek nog meer gelukkig – my dogter kook soos ‘n droom. Sy doen ook al die inkopies. My enigste plig in die kombuis is om die skottelgoedwasser te pak.
Februarie 2, 2016 om 6:34 nm
Dan bly jy nog aan die kus ook!!! Geseënde vrou.
Februarie 3, 2016 om 7:55 vm
Oeee die kosmakery was maar by my ook ‘n riller! Die een dag proe jy nie die kerrie nie, die volgende dag spring ons vir die water! Flops moes maar geëet word.
Februarie 3, 2016 om 8:03 vm
Gelukkig word ‘n mens wyser soos die tyd aanstap. Myself belowe elke kind van my sal selfversorgend wees wanneer hul huis verlaat. Het dit ook gedoen.
Februarie 3, 2016 om 8:04 vm
Sien jy nou! 🙂
Februarie 3, 2016 om 9:35 vm
My eerste kospogings en baksels het ‘n spesiale gat agter in die tuin gehad!Lekker gelees hier by jou.
Februarie 3, 2016 om 9:49 vm
Ek is bly om te hoor ek was nie al een wat my suur gesukkel het om aan die gang te kom nie. Mooi dag vir jou 🙂
Februarie 3, 2016 om 9:51 vm
Februarie 4, 2016 om 8:12 vm
Nou het ek heerlik saam met jou in jou ou woonplekkie gekuier. Dis jou eie huis en dis wat belangrik was. My man was ook n kombuis-man. Hy het tot daarvan gehounom skottelgoed te was na die tyd ook!
Februarie 4, 2016 om 12:09 nm
Dit was ‘n bonus vir jou. Twee mans en nie een ‘n kombuismens nie. Sien nie kans vir ‘n derde man nie…. al is hy ‘n uithaler kok. 😆
Februarie 4, 2016 om 11:06 nm
Beslis ja. Sien ook nie kans vir weer begin nie!